b'\n_START_ARTICLE_\nPlaninsko polje\n_START_PARAGRAPH_\nPlaninsko polje je 5 km dolgo in okrog 2,5 km \xc5\xa1iroko kra\xc5\xa1ko polje. Je najni\xc5\xbeje le\xc5\xbee\xc4\x8de polje v Notranjskem podolju. Ima ve\xc4\x8d kot 10 km\xc2\xb2 veliko ravno dno, ki le\xc5\xbei v nadmorski vi\xc5\xa1ini okrog 450 m. Kotanjo na jugu zapirata gri\xc4\x8da Stari grad (703 mnv) in Kali (574 mnv), na zahodu Planinska gora (924 mnv), na nasprotni strani pa nizke vzpetine lo\xc4\x8dijo polje od Loga\xc5\xa1kega ravnika. Na severni strani se dvigajo neizrazite vzpetine Lanskega vrha. Med Lanskim vrhom  in  Planinsko goro je pri Gr\xc4\x8darevskem vrhu okrog 500 m nadmorske vi\xc5\xa1ine najni\xc5\xbeja to\xc4\x8dka okoli\xc5\xa1kih vzpetin, ki je tod \xc5\xa1e vedno meri 30 m._NEWLINE_Polje je nastalo ob idrijskem prelomu. Obrobje gradi zakraseli kredni in jurski apnenec, dno pa tudi triasni dolomit, ki se v ozkem pasu vle\xc4\x8de od Gr\xc4\x8darevca \xc4\x8dez Jakovico in po dnu polja proti Uncu na jugovzhodu. Pas neprepustnega dolomita prisili vodo, ki se podzemno pretaka proti izvirom na Vrhniki, da se pred oviro dvigne na povr\xc5\xa1je, jo pre\xc4\x8dka in na severovzhodni strani polja ponovno ponikne v apnenec. Poplavna voda na povr\xc5\xa1ju raztaplja apnenec in dolomit, zato je dno popolnoma ravno. Voda raztaplja tudi apnenec ob robovih, pregib med dnom polja in obdajajo\xc4\x8dimi vzpetinami je oster. Dno prekriva tenka, le nekaj metrov debela plast ilovnatih in pe\xc5\xa1\xc4\x8denih naplavin. _NEWLINE_Voda priteka na polje s treh strani. Na ju\xc5\xbeni strani priteka iz Planinske jame reka Unica, ki nastane z zdru\xc5\xbeitvijo vode iz Rakovega \xc5\xa0kocjana in iz Piv\xc5\xa1ke kotline. Izvir Unice ima povpre\xc4\x8dni letni pretok 24 m\xc2\xb3/sek (minimum 0,3 m\xc2\xb3/sek, maksimum 100 m\xc2\xb3/sek). Iz velike zatrepne doline ob zaselku Malni priteka Malen\xc5\xa1\xc4\x8dica, iz izvirov pri ru\xc5\xa1evinah gradu Haasberg pa \xc5\xa0kratovka. V Malnih privrejo na dan vode, ki se med cerkni\xc5\xa1kim in piv\xc5\xa1kim krakom Ljubljanice zbirajo pod Javorniki, zato so izdaten vir pitne vode. Pod Gr\xc4\x8darevcem na severozahodni strani polja izvirajo ob vi\xc5\xa1jih vodah tudi vode iz Hru\xc5\xa1ice in Hotenjskega podolja, ki se zdru\xc5\xbeijo v Unici. Ta vijuga po polju ter ponika ob severovzodnem robu polja. Ob vi\xc5\xa1jih vodah ponika v okrog 150 po\xc5\xbeiralnikih. Najve\xc4\x8d vode odteka v ponore Pod Stenami na severnem robu polja. _NEWLINE_Planinsko polje je poplavljeno ve\xc4\x8dkrat na leto. Za prepre\xc4\x8devanje poplav so na ve\xc4\x8d mestih spremenili potek struge Unice, ob robu polja o\xc4\x8distili, raz\xc5\xa1irili in obzidali veliko po\xc5\xbeiralnikov. Najve\xc4\x8d del je bilo opravljenih pod vodstvom Viljema Puticka. Zamisel o akumulaciji vode na polju za hidroelektrarno ni bila nikoli uresni\xc4\x8dena._NEWLINE_Minimalni dotok vode na polje je okrog 1,5 m\xc2\xb3/sek, srednji 23 m\xc2\xb3/sek, maksimalni je ocenjen na 100-120 m\xc2\xb3/sek, ponori pa lahko odvajajo le okrog 60 m\xc2\xb3/sek. Poplave trajajo do 2 meseca na leto, voda naraste ponekod do 10 m, koli\xc4\x8dina polavne vode pa je okrog 40 milijonov m\xc2\xb3. Na Planinskem polju ni njiv, ampak samo travniki z zdru\xc5\xbebami mo\xc4\x8dvirnih tipov. Tu je najbolj severozahodno rasti\xc5\xa1\xc4\x8de travni\xc5\xa1ke modre \xc4\x8debulice (Scilla litardierei), ki je endemit dinarskih kra\xc5\xa1kih polj. Njive so na rahlo dvignjenem robu poplavne ravnice, prav tako naselja, najve\xc4\x8dje je Planina ob vzno\xc5\xbeju Grmade (873 m).\n_START_SECTION_\nOgro\xc5\xbeenost in varstvo planinskega polja\n_START_PARAGRAPH_\nLeta 1971 sta bila z ob\xc4\x8dinskim odlokom zavarovana Planinska jama in del polja, ki spada v postojnsko ob\xc4\x8dino._NEWLINE_Jugozahodni del polja (668 ha) je zavarovan kot krajinski park. Celotno obmo\xc4\x8dje Planinskega polja je vklju\xc4\x8deno v mejah nastajajo\xc4\x8dega Regijskega Parka Sne\xc5\xbenik s predvidenim stro\xc5\xbejim naravovarstvenim re\xc5\xbeimom.'